ЂУЛИЋИ XXVII
Свет ће читат’ песме моје, 
Што у овом низу стоје, 
А ти, благо, 
Чедо драго, 
Ако имаш кад, 
Ако имаш за њих воље, — 
Јер за тебе имам боље, 
Имам лепше и чистије, 
Мирисније, руменије, 
Провидније и светлије, 
Имам слађе и нежније, 
Што им не знам име дати, 
Нит их могу песмом звати, 
Што ће ноћи, 
У самоћи 
Да их душа души прати, — 
Те с’ не даду испевати.

Извори 

 Јован Јовановић Змај: Одабрана дела, књига 1, страна 205 , Матица српска, Нови Сад.